รัฐบาลไทย-ข่าวทำเนียบรัฐบาล-โรงงานยาสูบแถลงผลงานปี 2559  พร้อมแนวทางการดำเนินงาน ปี 2560
วันจันทร์ที่ 6 กุมภาพันธ์ 2560
โรงงานยาสูบแถลงผลงานปี 2559  พร้อมแนวทางการดําเนินงาน ปี 2560
นางสาวดาวน้อย  สุทธินิภาพันธ์ ผู้อํานวยการยาสูบ  เปิดเผยผลการดําเนินงานของโรงงานยาสูบในรอบปีที่ผ่านมาในงานเลี้ยงขอบคุณสื่อมวลชน เมื่อวันศุกร์ ที่ 3 กุมภาพันธ์  2560  ณ ห้องอาหารระเบียงสายฝน
การนําเงินส่งรัฐ
ผู้อํานวยการยาสูบ เปิดเผยผลประกอบการในปี 2559 มีกําไรกว่า 8,863 ล้านบาท เพิ่มขึ้นจากปีที่ผ่านมาส่งผลให้โบนัสของพนักงานในปีนี้ค่อนข้างสูงกว่าเมื่อเทียบกับรัฐวิสาหกิจอื่นในกลุ่มเดียวกันซึ่งผลกําไรที่เพิ่มขึ้นไม่ได้มาจากการจําหน่ายบุหรี่มากขึ้น เนื่องจากในปีที่ผ่านมาการจําหน่ายบุหรี่มีปริมาณลดลงมาก แต่เหตุผลที่ทําให้โรงงานยาสูบมีผลกําไร เพิ่มขึ้นมาจากสาเหตุปัจจัย ดังนี้
1. ต้นทุนวัตถุดิบ มีการบริหารจัดการและควบคุมค่าใช้จ่ายด้านในการผลิตบุหรี่ เช่น ซอง ก้นกรอง และสารปรุง ลดการสูญเสียในกระบวนการผลิต การบริหารงบประมาณให้มีประสิทธิภาพ ลดการทํางานล่วงเวลา การเพิ่มประสิทธิภาพ ในด้านการตลาด/ การขายทําให้โรงงานยาสูบสามารถแย่งส่วนแบ่งจากบุหรี่ต่างประเทศได้เพิ่มขึ้น
2. ต้นทุนการซื้อใบยาลดลง ซึ่งโรงงานยาสูบใช้ใบยาต่างประเทศลดลงโดยใช้ใบยาในประเทศที่มีคุณภาพสูงทดแทนการนําเข้า ทําให้ต้นทุนโดยรวมลดลง
ผลการดําเนินงานของโรงงานยาสูบ
ผลการดําเนินงาน ปี 2559  ปี 2558
รายได้นําส่งรัฐ 7,063 ล้านบาท 7,757 ล้านบาท
กําไร (เพิ่ม)  8,861 ล้านบาท 7,105 ล้านบาท
ส่วนแบ่งตลาด (เพิ่ม) ร้อยละ 77.08 ร้อยละ 76.17
ในปีงบประมาณ 2560 – 2564 โรงงานยาสูบ มีความมุ่งมั่นที่จะต้องเร่งผลักดันเรื่องต่างๆ ที่สําคัญทั้งที่เป็นเรื่องนโยบายของรัฐ และการเพิ่มประสิทธิภาพการดําเนินงาน ดังนี้
1. การปรับสถานะองค์กรเป็นนิติบุคคล มีการพิจารณาใน 3 ด้านคือ 1. ด้านการพิจารณาร่างพระราชบัญญัติการยาสูบแห่งประเทศไทย พ.ศ. ... (ยสท.) คณะรัฐมนตรีได้พิจารณาและเห็นชอบร่างพระราชบัญญัติดังกล่าวแล้วและมีมติให้นําส่งร่าง พ.ร.บ. การยาสูบแห่งประเทศไทย พ.ศ. .... (ยสท.) ให้สํานักงานคณะกรรมการกฤษฎีกาตรวจร่างกฎหมาย 2. ด้านที่ดินและสิ่งปลูกสร้างได้มีการเจรจาตกลงในกรอบเบื้องต้นกับกรมธนารักษ์เพื่อให้มีความชัดเจนในเรื่องที่ดินที่จะโอนให้โรงงานยาสูบหลังจากเป็นนิติบุคคล 3.ด้านสิทธิประโยชน์ การปรับเพิ่มเงินเดือน/ค่าจ้างพนักงาน และค่าวิชาชีพงานหลักขององค์กร โดยขอใช้หลักการและอัตราเดียวกับราชการ โรงงานยาสูบจะนําเสนอเรื่องต่อกรมสวัสดิการและคุ้มครองแรงงาน กระทรวงแรงงาน เพื่อนําเข้าพิจารณาในที่ประชุมคณะกรรมการแรงงานรัฐวิสาหกิจสัมพันธ์ และคณะรัฐมนตรีเห็นชอบ
2. เร่งรัดการย้ายฐานการผลิตไปยังโรงงานผลิตยาสูบแห่งใหม่ ที่สวนอุตสาหกรรมโรจนะ จังหวัดพระนครศรีอยุธยา
3.วางแผนการตลาดเชิงรุกมีการปรับกระบวนการตลาดและการขายทั้งตลาดภายในประเทศและตลาดต่างประเทศมีการขายในเชิงรุกมากขึ้น
4. การวิจัยและพัฒนา เพื่อพัฒนาหรือปรับปรุงผลิตภัณฑ์ให้เป็นมาตรฐานและมีคุณภาพมากยิ่งขึ้น
5. การพัฒนาสู่ธุรกิจอื่นเพื่อมุ่งหารายได้เพิ่ม สร้างความยั่งยืนให้กับองค์กรในระยะยาว
สัญญาณบ่งชี้การเปลี่ยนแปลงสําคัญที่เป็นผลให้โรงงานยาสูบต้องมีการวางแนวทางในการดําเนินธุรกิจ ได้แก่
1. การปรับแก้พระราชบัญญัติควบคุมผลิตภัณฑ์ยาสูบ ซึ่งจะมีความเข้มงวดมากขึ้น
2. การเปลี่ยนโครงสร้างภาษีสรรพสามิต จะมีการปรับเปลี่ยนเป็นคํานวณจากราคาขายปลีก ซึ่งจะทําให้โรงงานยาสูบเกิดความเสียหายและเสียเปรียบมากขึ้น
3. การปฏิรูปสู่การเป็น Thailand 4.0 ตามนโยบายของรัฐบาล ซึ่งโรงงานยาสูบได้ประสานกับ สํานักงานรัฐบาลอิเล็กทรอนิกส์ (องค์กรมหาชน) (EGA) และจะดําเนินการในทุกมิติ
4. การเข้าสู่การเป็นองค์กรนิติบุคคล
5. การกดดันจากกรอบอนุสัญญาว่าด้วยการควบคุม (FCTC)
6. การเข้ามาของผลิตภัณฑ์ใหม่ที่ทดแทนบุหรี่
แนวทางการดําเนินงานของโรงงานยาสูบ ปี 2560 ตามกลุ่มภารกิจ ดังนี้
1. กลุ่มภารกิจด้านบริหาร ดูแลด้าน Smart Office คือ การนําเทคโนโลยีสารสนเทศมาประยุกต์เพื่อเพิ่มประสิทธิภาพการทํางาน มีความสะดวก รวดเร็ว สนับสนุนการบริหารจัดการให้มีความคล่องตัว มากขึ้นให้เกิดเป็นองค์กรดิจิตัล
2. กลุ่มภารกิจด้านโรงงานผลิตยาสูบ ดูแลด้าน Smart Factory เน้นเรื่อง Performance Improvement มีการพัฒนาระบบการผลิตตั้งแต่การจัดซื้อ ติดตั้งเครื่องจักร พร้อมให้ความสําคัญกับการตรวจสอบ พัฒนาคุณภาพบุหรี่ และEnvironmental Awareness เน้นความเป็นมิตรกับสิ่งแวดล้อม ลดการใช้พลังงานจากน้ํามันเชื้อเพลิงมาใช้ก๊าซธรรมชาติและพลังงานสะอาดจากแสงอาทิตย์มากขึ้น นอกจากนี้ยังมีระบบบําบัด น้ําเสีย ระบบกําจัดกลิ่นและควัน ระบบกําจัดฝุ่นผงจากการผลิต ที่ได้มาตรฐาน
3. กลุ่มภารกิจด้านตลาด ดูแล 2 ด้าน คือ 1.Smart Marketing เน้นการจัดทําการตลาดเชิงรุกปรับ กระบวนการตลาดและการขาย ขยายธุรกิจยาสูบออกไปจําหน่ายในต่างประเทศ มากขึ้นและสร้างความพึงพอใจให้ลูกค้าทั้งในและต่างประเทศ2.SmartCommunity พัฒนาโรงพยาบาลโรงงานยาสูบเป็นโรงพยาบาลสําหรับผู้สูงอายุเพื่อให้บริการกับบุคคลทั่วไปและเตรียมเปิดเป็นศูนย์ดูแลผู้ป่วยโรคปอดและกระดูก
4. กลุ่มภารกิจด้านใบยา ดูแลด้าน Smart Farm เน้นการเพิ่มมูลค่าลดเวลาดําเนินการยกระดับการพัฒนาเกษตรกรรมอย่างยั่งยืน โดยเน้นเกษตรกรที่ปลูกใบยาและเป็น Contact Farming กับโรงงานยาสูบ และจะมีการนําเทคโนโลยีสารสนเทศเข้ามาบริหารจัดการเรื่องเกษตรกร การเพาะปลูก
5. กลุ่มภารกิจด้านบริหารจัดการผลิต ดูแลด้าน Innovation and Productivity มีการวิจัย คิดค้น ทดลอง เพื่อค้นหาผลิตภัณฑ์ลดความเสี่ยงและผลิตภัณฑ์ที่สามารถทดแทนบุหรี่โดยฝ่ายวิจัยและพัฒนาของโรงงานยาสูบดําเนินการเองและร่วมมือกับสถาบันวิจัยต่างๆ ที่เกี่ยวข้องกับอุตสาหกรรมบุหรี่
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง